#  Side 1/2

#  Vedtægter for Frederiksholmbroens Brolaug

**1. Formål**

Brolaugets formål er at tilgodese behovet for sikker sejlads gennem Frederiksholmbroen og Proviantbroen. Brolauget tilbyder en frivillig, ulønnet og smidig åbning og lukning af Frederiksholmbroen og Proviantbroen efter de af Københavns kommune godkendte broreglementer og aftaler.

**.2. Medlemskab.**

Ejere af lovligt hjemhørende sejlende både i Erdkehlgraven, Proviantmagasingraven,Snedkergraven og Laboratoriegraven, der har behov for åbning af en eller begge broer samt interesserede beboere i Grundejerforningen Holmen, der ønsker at være frivilligt aktive i Lauget som brovagter.

**3. Uddannelse.**

Kun personer, der af Brolauget har modtaget den af Københavns Kommune og bestyrelsens fastsatte og reglementerede uddannelse og dermed har fået autorisation, må åbne og lukke broerne.

**4. Betjening.**

Brolauget skal sikre og organisere broåbningerne i henhold til de til enhver tid gældende betjeningsreglementer, broreglementer og aftaler.

Alle åbninger af broen skal registreres i en logbog.

Uddannede brovagter, der samtidig er bådejere kan få udleveret en nøgle til kontrolrummet til Frederiksholmbroen og skabet til Proviantbroen.

**5. Kontingent og Betaling.**

Til dækning af udgifter opkræver Brolauget et årligt kontingent fra medlemmer med både. Kontingentet fastsættes ved den årlige generalforsamling. Ved større arrangementer på Holmen, hvor broerne skal åbnes, kan Brolauget kræve et gebyr fra Bådlaug/klubber.

**6. Generalforsamling.**

Hvert år afholdes generalforsamling inden 01.11 i lokalområdet. Indkaldelse kan ske direkte til medlemmerne eller ved opslag hos Holmens Bådelaug og foreninger med 14 dages varsel.

**Dagsorden skal indeholde:**
1. Valg af dirigent.
2. Beretning.
3. Regnskab.
4. Budget.
5. Kontingenter og gebyrer.
6. Valg af bestyrelse.
7. Valg af revisor.
8. Indkomne forslag.
9. Eventuelt.

 side 2/2

Ekstraordinær generalforsamling kan indkaldes med 14 dages varsel med angivelse af dagsorden. Der skal indkaldes senest en måned efter at mindst 10 medlemmer har fremsat skriftlig anmodning med begrundelse.

**7. Bestyrelse.**
Der vælges 3- 5 medlemmer og en revisor for 2 år af gangen. Første gang vælges nr. 1 - 3 - 5 for et år. Det bør tilstræbes at alle bådlaug, bådklubber og foreninger er repræsenteret. Ethvert medlem af bestyrelsen kan lade sig repræsentere af en person fra egen organisation.

**8. Bestyrelsesopgaver.**
Bestyrelsen organiserer Brolauget, holder kontakt til broernes servicefirmaer, til Københavns Kommunes myndigheder, Holmens bådlaug, Grundejerforeningen Holmen samt til Havne Forum København. Bestyrelsen konstituerer sig selv og fastsætter selv sin forretningsorden og udarbejder relevante reglementer. Der skal føres protokol over bestyrelsens beslutninger.

Bestyrelsen er bemyndiget til at indgå aftale med Københavns Kommune om frivillig ulønnet broåbning af Proviantbroen og med Holmens Grundejerforening om ditto af Frederiksholmbroen.

Bestyrelsen påser, at medlemmerne har den fornødne baggrund for at modtage instruktion og autorisation til at åbne og lukke Frederiksholmsbroen og Proviantbroen. Bestyrelsen kan fratage medlemmer deres autorisation, hvis det findes påkrævet, eller offentlige myndigheder forlanger det.

**9. Overmyndighed.**
Københavns Kommune har påtaleret over for enhver uregelmæssighed eller brud på broernes åbningsreglement. Københavns Kommune har det overordnede ansvar for broens åbning og lukning.

**10. Opløsning.**
Brolauget kan opløses ved almindelig stemmeflertal blandt de fremmødte på to på hinanden følgende generalforsamlinger med mindst 14 dages mellemrum, hvor emnet Brolaugets opløsning er et selvstændigt punkt på dagsorden. Brolaugets eventuelle midler anvendes efter sidste generalforsamlings bestemmelse, fortrinsvis til formål, der har at gøre med fritidssejlads.

Vedtaget på generalforsamlingen den 19. oktober 2014

............................................ ..............................................

 Dirigent Formand

 Jørgen Blomqvist Patrick Howard